Author: macuha
Company: mpsvr

Predkladacia správa

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2014 (ďalej len „návrh nariadenia vlády“) sa predkladá na základe § 2 ods. 1 zákona č. 663/2007 Z. z. o minimálnej mzde (ďalej len „zákon“).

Vzhľadom na skutočnosť, že na rokovaní Hospodárskej a sociálnej rady Slovenskej republiky (ďalej len „rada“) dňa 12. augusta 2013 nedošlo k dohode sociálnych partnerov o úprave sumy mesačnej minimálnej mzdy na rok 2014, v zmysle § 7 ods. 5 zákona Ministerstvo práce, sociálnych vecí a rodiny Slovenskej republiky (ďalej len „ministerstvo“) je povinné predložiť na rokovanie rady a následne na rokovanie vlády Slovenskej republiky návrh nariadenia vlády, ktorým sa ustanovuje suma minimálnej mzdy, určená postupom podľa § 8 ods. 2 zákona.

V súlade s § 8 ods. 2 zákona sa v takomto prípade určí suma minimálnej mzdy najmenej vo výške súčinu platnej mesačnej minimálnej mzdy  337,70 eura a indexu medziročného rastu priemernej mesačnej nominálnej mzdy zamestnanca v hospodárstve Slovenskej republiky za rok 2012, ktorý podľa údajov Štatistického úradu Slovenskej republiky predstavoval 102,4 %. 

Ministerstvo vypracovalo návrh nariadenia vlády, ktorým sa navrhuje ustanoviť na rok 2014 minimálnu mzdu v sume na 352,00 eura mesačne a 2,023 eura na odpracovanú hodinu. Navrhovaná suma minimálnej mzdy predstavuje zvýšenie oproti súčasnej sume o cca 4,2 %. 

Navrhované zvýšenie sumy minimálnej mzdy o cca 4,2 % zohľadňuje skutočnosť, že 
-	index rastu spotrebiteľských cien (inflácia) za rok 2011 dosiahol 103,9 % a bol vyšší, ako index rastu priemernej mesačnej mzdy za rovnaké obdobie, ktorý predstavoval 102,2 %, pričom predstihol aj zvýšenie sumy minimálnej mzdy na rok 2013, ktoré predstavovalo 3,2 %,
-	index rastu spotrebiteľských cien aj za rok 2012 dosiahol 103,6 % a bol opätovne vyšší, ako medziročný rast priemernej mzdy vo výške 102,4 %, takže aj v roku 2012 došlo k poklesu reálnej mzdy zamestnancov o ďalších 1,2 %. 

Návrhom na ustanovenie sumy minimálnej mzdy prihliada na čl. 36 písm. a) Ústavy SR, podľa ktorej zamestnanci majú právo na spravodlivé a uspokojujúce pracovné podmienky. Zákon im zabezpečuje najmä právo na odmenu za vykonanú prácu, dostatočnú na to, aby im umožnila dôstojnú životnú úroveň, pričom zároveň berie do úvahy aj vývoj hospodárskej situácie a vplyv hospodárskej krízy na ekonomiku Slovenskej republiky.

Návrh nariadenia vlády je ministerstvo povinné predložiť na rokovanie rady a následne na rokovanie vlády Slovenskej republiky, a to najneskôr do 30. septembra bežného roka. Podľa § 8 ods. 3 zákona o konečnej sume minimálnej mzdy rozhodne vláda Slovenskej republiky najneskôr do 20. októbra bežného roka s prihliadnutím na stanoviská sociálnych partnerov, vývoj kritérií na úpravu sumy minimálnej mzdy podľa § 6 zákona, vývoj podielu čistej minimálnej mzdy z čistej priemernej mzdy najmenej za predchádzajúce dva kalendárne roky a s prihliadnutím na vývoj produktivity práce.

Zvýšenie sumy minimálnej mzdy podľa návrhu nariadenia vlády môže mať mierny priamy negatívny dopad na štátny rozpočet z dôvodu možného nárastu doplatkov do sumy minimálnej mzdy u zamestnancov pri výkone práce vo verejnom záujme. Celkove však  zvýšenie sumy minimálnej mzdy bude mať pozitívny vplyv na štátny rozpočet a ostatné verejné rozpočty z dôvodu zvýšenia odvodov do poistných fondov. Pokiaľ zvýšenie čistých príjmov dotknutých zamestnancov bude použité na uspokojenie základných životných potrieb, očakáva sa aj pozitívny vplyv na príjmy štátneho rozpočtu v kapitole dane z pridanej hodnoty, ktorým sa eliminuje negatívny dopad na štátny rozpočet. 

Vplyv zvýšenia sumy minimálnej mzdy na verejné rozpočty na roky 2014 až 2016 je uvedený v doložke vybraných vplyvov. Krytie možného zvýšeného rozsahu výdavkov štátneho rozpočtu v dôsledku zvýšenia doplatkov do sumy minimálnej mzdy v individuálnych prípadoch budú musieť dotknuté organizácie zabezpečiť v rámci záväzných ukazovateľov schváleného rozpočtu verejnej správy na roky 2014 až 2016. Z  dôvodu zvýšenia sumy minimálnej mzdy nedôjde k prekročeniu štátneho rozpočtu a ostatných rozpočtov verejnej správy.